6. pielikums

Projektu atlases nolikumam

**Darba programmas apraksts**

Saskaņā ar 2018. gada 9. janvāra Ministru kabineta noteikumu Nr. 26 “Darbības programmas “Izaugsme un nodarbinātība” 8.2.3. specifiskā atbalsta mērķa “Nodrošināt labāku pārvaldību augstākās izglītības institūcijās” īstenošanas noteikumi” (turpmāk – MK noteikumi) 16. punktu, projekta iesniedzējam 8.2.3. specifiskā atbalsta mērķa “Nodrošināt labāku pārvaldību augstākās izglītības institūcijās” (turpmāk – 8.2.3. SAM) projekta iesniegumam kā pielikums jāpievieno Darba programma. Finansējums 8.2.3. SAM projektu ietvaros paredzēts augstākās izglītības institūciju Darba programmu īstenošanai.

Darba programma ir būtisks iesnieguma pielikums, ko vērtē Eiropas Komisijas ekspertu datubāzē iekļauti eksperti (turpmāk – EK eksperti), lai sniegtu novērtējumu par projekta iesniegumu atbilstoši 8.2.3. SAM projektu iesniegumu vērtēšanas kritērijiem un projektu iesniegumu vērtēšanas kritēriju piemērošanas metodikai.

Izstrādājot Darba programmu, jānodrošina informācijas atbilstība ar projekta iesnieguma veidlapas 1.3., 1.5., 1.9., 2.1., 2.2., 2.3., 2.5., 6.1. un citās sadaļās ietverto informāciju.

Projekta iesniegumā un tā pielikumā pievienotajā Darba programmā plānotajām darbībām un pasākumiem:

- jābūt **balstītiem uz līdzšinējo veikto priekšizpēti** un esošās **situācijas analīzi** (tai jābūt atspoguļotai Darba programmā vai pievienotajos pielikumos);

- jāsniedz **skaidrs,** **pārdomāts, pamatots un stratēģisks redzējums** pēc būtības par plānotajām darbībām augstskolas mērķu sasniegšanai, ieviešot tās attīstības stratēģiju, kas paredz iekšējo un ārējo resursu mobilizāciju studiju programmu modernizācijai un pētniecības programmas īstenošanai, integrējot studiju un pētniecības procesus, kā arī mazinot struktūru sadrumstalotību;

- jāparedz programmas īstenošanas posmi (sagatavošana, īstenošana, uzraudzība un rezultātu izplatīšana), studiju piedāvājuma pilnveide un salāgošana ar nozares attīstības vajadzībām, pārvaldības un iekšējās kvalitātes sistēmu pilnveide, e-risinājumu ieviešana, lai veicinātu augstākās izglītības institūcijas kvalitātes un konkurētspējas paaugstināšanos, kā arī internacionalizāciju;

* jāietver sasaiste ar augstākās izglītības institūcijas izstrādāto pedagoģijas izglītības attīstības plānu, kas iesniegts 8.2.1. SAM “Samazināt studiju programmu fragmentāciju un stiprināt resursu koplietošanu” ietvaros (attiecas tikai uz tām augstākās izglītības institūcijām, kas īsteno pedagoģijas studiju programmas studiju virzienā “Izglītība, pedagoģija un sports” un pretendē uz fiksēto mērķfinansējumu pedagogu izglītības pārvaldības uzlabošanas pasākumu īstenošanai).

Projekta iesniegums un tam pielikumā pievienotā Darba programma ir būtiski dokumenti projekta iesnieguma saturiskajai novērtēšanai atbilstoši 8.2.3. SAM projektu iesniegumu vērtēšanas kritērijiem.

Ņemot vērā to, ka 8.2.3. SAM projektu iesniegumu vērtēšanai tiks piesaistīti EK eksperti, projekta iesniegums un tā pielikumi, tai skaitā Darba programma, jāiesniedz **gan latviešu valodā, gan angļu valodā** un tiem ir jābūt savstarpēji atbilstošiem dokumentiem.

Šis dokuments ir informatīvs saturisko prasību un ieteikumu apkopojums, ko līdz ar 8.2.3. SAM MK noteikumiem, projektu iesniegumu vērtēšanas kritērijiem un projektu iesniegumu vērtēšanas kritēriju piemērošanas metodiku ieteicams izmantot Darba programmas izstrādē.

(1) **Darba programma** ietver detalizētu projekta ietvaros plānoto darbību saturisko un organizatorisko aprakstu, tai skaitā:

* katra projekta īstenošanas posma – sagatavošanas, īstenošanas, uzraudzības un rezultātu izplatīšanas – pasākumu aprakstu;
* projekta mērķi, atbalstāmo darbību kopumu un laika grafiku;
* projekta īstenošanai nepieciešamā vadības un īstenošanas personāla kapacitātes raksturojumu, informāciju par plānotajiem sadarbības partneriem un to iesaisti projektā plānoto darbību īstenošanā.

(2) Darba programmā jābūt sniegtam 8.2.3. SAM ietvaros īstenojamo atbalstāmo darbību aprakstam, kas tostarp ietver plānoto pasākumu īstenošanas pamatojumu un to īstenošanas gatavību, katra plānotā pasākuma ietvaros sasniedzamos rezultātus, plānoto pasākumu īstenošanas laika grafiku, informāciju par stratēģisko partnerību un sadarbības partneru iesaisti pasākumu īstenošanā, pasākumu darbību īstenošanai nepieciešamos resursus (cilvēkresursi, finanšu resursi, infrastruktūras resursi u.c.), klasificējot plānotos pasākumus un darbības atbilstoši MK noteikumu 20. punktā noteiktajiem atbalstāmo darbību tematiskajiem blokiem, t.i.:

* esošo studiju programmu satura pilnveide un salāgošana nozares attīstības vajadzībām;
* augstākās izglītības institūcijas organizatorisko un pārvaldības struktūru pilnveide;
* augstākās izglītības institūciju kvalitātes vadības sistēmas pilnveide;
* e-risinājumu izstrāde, pilnveide un ieviešana;
* augstākās izglītības institūcijas vadības personāla kompetenču pilnveide.

(3) Darba programmā tostarp paredzēts, ka 8.2.3. SAM projekta ietvaros tiek izstrādāts detalizēts **Pārmaiņu vadības un īstenošanas plāns studiju programmu piedāvājuma modernizācijai**:

* kas tiek īstenots “pārmaiņu aģenta”[[1]](#footnote-1) vadībā;
* kas tiek saskaņots ar attiecīgajām nozaru profesionālajām organizācijām;
* kas tostarp paredz studentu iniciatīvu īstenošanu studiju programmu satura pilnveidei.

(4) Darba programmā uz projekta iesniegšanas brīdi attiecībā uz *studiju programmu piedāvājuma modernizāciju* jābūt ietvertam skaidram un pamatotam stratēģiskajam redzējumam par plānotās modernizācijas apjomu un tvērumu, integrāciju ar pētniecību, satura virzieniem (veicamajām saturiskajām, strukturālajām izmaiņām), īstenojamajiem ieviešanas un pārmaiņu vadības pasākumiem, tostarp skaidri definējot sasniedzamos rezultātus, galvenās iesaistītās puses, nepieciešamos resursus un to pieejamību, kvalitātes vadības procedūras. Informācijai jābūt tādā detalizācijas pakāpē, lai nodrošinātu projekta iesnieguma izvērtēšanu atbilstoši noteiktajiem kvalitātes kritērijiem. Detalizētam *Pārmaiņu vadības un īstenošanas plānam studiju programmu piedāvājuma modernizācijai*, kas izstrādājams un ieviešams projekta īstenošanas laikā, savukārt jāatspoguļo detalizēts īstenojamo aktivitāšu plāns, to laika grafiks, sasniedzamie starprezultāti un rezultāti, atbildīgie, ieviešanas nosacījumi, piemērojamās metodes utt., lai izpildītu studiju programmu modernizācijas stratēģiskos uzstādījumus kvalitatīvi un norādītajā apjomā un termiņos.

(5) Darba programmā sniegta informācija, ka augstākās izglītības institūcija 8.2.3. SAM projekta ietvaros plāno ieviest vismaz šādus e-risinājumus[[2]](#footnote-2) studiju efektivitātes un kvalitātes paaugstināšanai:

- visaptverošas pārvaldības informācijas sistēmas izveide;

- e-koplietošanas risinājumi ar citām augstākās izglītības institūcijām un zinātniskajām institūcijām;

- digitalizācijas risinājumi un e-mācību risinājumi.

(6) Darba programmā paredzēts, ka projekta iesniedzējs 8.2.3. SAM projekta ietvaros veiks **starptautisko salīdzinošo izvērtējumu**[[3]](#footnote-3) (turpmāk – *peer-review*) **pārmaiņu vadības un īstenošanas plānam studiju programmu piedāvājuma modernizācijai**, kā arī projekta ietvaros izstrādātajiem un veiktajiem **pārvaldības uzlabojumiem**, **iekšējās kvalitātes vadības sistēmas uzlabojumiem** un **ieviestajiem e-risinājumiem**. Tostarp paredzēts, ka *peer-review* ietvaros sniegtās rekomendācijas tiks ņemtas vērā augstāk minētā plāna un pasākumu pilnveidē un uzlabojumu praktiskajā ieviešanā.

(7) Darba programmai pievieno 8.2.3. SAM projekta īstenošanā **iesaistīto institūciju raksturojumu** un **projekta īstenošanā iesaistītā vadošā personāla dzīvesgājuma aprakstus** (vismaz projekta vadītāja un par projekta ietvaros plānotajiem tematiskajiem blokiem (MK noteikumu par SAM īstenošanu 20. punktā norādītās atbalstāmās darbības) atbildīgā personāla dzīvesgājuma aprakstus).

(8) Ir izstrādāts **komunikācijas un publicitātes plāns**, kā projekta iesniedzējs un sadarbības partneris (ja attiecināms) nodrošinās projekta ietvaros radīto rezultātu izplatīšanu projekta iesniedzēja institūcijā, sadarbības partnera institūcijā (ja attiecināms), kā arī pārējām ieinteresētajām pusēm, kurā tajā skaitā, aprakstīti paredzētie mērķauditorijas sasniegšanas un informētības pasākumi (projekta dzīves cikla laikā un pēc projekta pabeigšanas), izmantojot skaidri definētus un attiecīgajai mērķauditorijai atbilstošākos komunikāciju kanālus (piemēram, informatīvie bukleti, intervijas radio/TV, konferences, semināri, sociālos tīkli, lekcijas u.c. pasākumus).

(8) Darba programmas **iekšējai loģikai un ieviešanas nosacījumiem**, jārada pārliecība par tās spēju nodrošināt:

- efektīvu augstākās izglītības institūcijas pārvaldību[[4]](#footnote-4), ievērojot labas un viedas pārvaldības ieviešanu atbilstoši starptautiskajai labajai praksei;

- iekšējā finansēšanas modeļa pilnveidi, kas sekmē katra indivīda orientāciju uz sniegumu un kopējo augstākās izglītības institūcijas stratēģisko mērķu sasniegšanu, kā arī iekšējās struktūras sadrumstalotības mazināšanu un lēmumu pieņemšanas efektivitātes palielināšanu;

- iekšējās kvalitātes sistēmas pilnveides pasākumu ieviešanu;

- augstākās izglītības starptautiskās konkurētspējas veicināšanu un augstākās izglītības pieejamību dažādām sabiedrības grupām, tostarp pieaugušo izglītības piedāvājuma attīstību;

- augstākās izglītības studiju programmu satura kvalitātes pilnveidi, integrāciju ar pētniecību un salāgošanu nozares attīstības vajadzībām (tostarp pētniecībā balstītu un studentā centrētu pieeju, pamata un caurviju kompetenču attīstību, IKT risinājumu izmantošanu, inovatīvu kursu un metožu izstrādi);

- ietekmi uz Latvijā iesakņota un globāli saistīta cilvēkkapitāla pieaugumu un sniedz ieguldījumu citu Latvijas Viedās specializācijas stratēģijas mērķu sasniegšanā un prioritāšu un specializācijas jomu attīstībā, kā arī veicinās Latvijas augstākās izglītības politikas mērķu sasniegšanu atbilstoši Izglītības attīstības pamatnostādnēs 2014.-2020. gadam;

- nosakot skaidrus Darba programmas rezultātus, kas izriet no projektā plānotajām darbībām un secīgi saistīti ar plānotajiem projekta īstenošanas posmiem, un nodrošina projektā noteikto mērķu sasniegšanu;

- tās īstenošanu un tajā iesaistītais projekta iesniedzēja un sadarbības partnera (ja attiecināms) vadības un īstenošanas personāls sekmēs projektā plānoto rezultātu sasniegšanu.

(9) Darba programma, kuras īstenošanai paredzēts atbalsts 8.2.3. SAM projekta ietvaros, ir **jāizstrādā stratēģiskā partnerībā ar galvenajām iesaistītajām pusēm**:

* zinātniskajām institūcijām, kas ir iesaistītas attiecīgās augstākās izglītības institūcijas maģistrantu un doktorantu pētniecisko darbu izstrādes atbalstā (vismaz divām vadošajām, kas uzņem lielāko studentu skaitu). Minētā prasība nav attiecināma un piemērojama, ja projekta iesniedzējam nav iespējama šāda partnerība (piemēram, savas pamatdarbības specifikas dēļ). Tādā gadījumā projekta iesniedzējs projekta iesniegumā sniedz pamatotu, t.sk. pārbaudāmu, informāciju par šādas partnerības neesamību;
* augstākās izglītības institūcijas studentu organizāciju (studentu pašpārvalde, studentu parlaments u.tml.);
* augstākās izglītības institūcijas darbības profilam atbilstošajām vadošajām nozaru asociācijām;
* ietverot sasaisti ar augstākās izglītības institūcijas izstrādāto pedagoģijas izglītības attīstības plānu (attiecas tikai uz tām augstākās izglītības institūcijām, kas īsteno pedagoģijas studiju programmas studiju virzienā “Izglītība, pedagoģija un sports”).

(10) Augstskolām, kas ir projekta iesniedzējas 8.1.1. SAM „Palielināt modernizēto STEM, tajā skaitā medicīnas un radošās industrijas, studiju programmu skaitu” un 1.1.1.4. pasākumā "P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana", Darba programmas **jāsaskaņo vismaz ar šādām nozaru asociācijām:**

|  |  |
| --- | --- |
| **Augstākās izglītības institūcijas** | **Nozares profesionālās organizācijas** |
| Jāzepa Vītola Latvijas Mūzikas akadēmija | * Latvijas Mūzikas attīstības biedrība/ Latvijas Mūzikas eksports |
| Latvijas Kultūras akadēmija | * Kino producentu asociācija |
| Latvijas Sporta pedagoģijas akadēmija | * Latvijas fizioterapeitu asociācija * Latvijas Rehabilitācijas profesionālo organizāciju apvienība |
| Latvijas Lauksaimniecības universitāte | * Mašīnbūves un metālapstrādes rūpniecības asociācija (MASOC) * Latvijas Informācijas un komunikācijas tehnoloģiju asociācija (LIKTA) * Latvijas Elektrotehnikas un elektronikas rūpniecības asociācija (LETERA) * Latvijas Augļkopju asociācija * Biedrība “Lauksaimniecības organizāciju sadarbības padome (LOSP) * Latvijas Pārtikas uzņēmumu federācija (LPUF) * Latvijas Kokrūpniecības federācija, Latvijas Meža īpašnieku biedrība * Latvijas Neatkarīgo mežizstrādātāju biedrība |
| Latvijas Mākslas akadēmija | * Latvijas Poligrāfijas uzņēmumu asociācija * Latvijas Modes palāta |
| Daugavpils Universitāte | * MASOC * Latvijas Fizioterapeitu asociācija * Latvijas Poligrāfijas uzņēmumu asociācija * Latvijas Ķīmijas un farmācijas uzņēmēju asociācija (LAĶĪFA) * LIKTA |
| Transporta un sakaru institūts | * MASOC * LIKTA * Latvijas Aviācijas asociācija * LETERA |
| Rīgas Tehniskā universitāte | * MASOC * LIKTA * Latvijas Poligrāfijas uzņēmumu asociācija * LETERA * LAĶĪFA |
| Rēzeknes Tehnoloģiju akadēmija | * LETERA * LIKTA |
| Rīgas Stradiņa universitāte | * LAĶĪFA * Latvijas Fizioterapeitu asociācija * Latvijas Zobārstu asociācija * Latvijas Farmaceitu biedrība * Latvijas Māsu asociācija * Latvijas Ārstu biedrība |
| Latvijas Universitāte | * MASOC * LIKTA * LETERA * LAĶĪFA * Latvijas Farmaceitu biedrība * Latvijas Zobārstu asociācija * Latvijas Poligrāfijas uzņēmumu asociācija * Latvijas Māsu asociācija * Latvijas Ārstu biedrība |
| Ventspils augstskola | * LIKTA * LETERA |
| Vidzemes augstskola | * LIKTA * LETERA |
| Liepājas Universitāte | * LIKTA |

(11) Augstākās izglītības institūcijas Darba programmas var saskaņot arī ar citām nozaru asociācijām, kas nav norādītas augstāk minētajā tabulā. Tādā gadījumā, augstākās izglītības institūcija projekta iesnieguma 1.3. punktā pamato, kāpēc tieši ar šo nozaru asociāciju Darba programma ir saskaņota.

(12) Saskaņā ar projektu atlases nolikuma 3. pielikumu “Projektu iesniegumu vērtēšanas kritēriji”, **kritērijs Nr. 2.2. nav precizējums**, tātad, gadījumā, ja 8.2.3. SAM projektu iesniegumu vērtēšanas komisijai **nebūs iespējams pārliecināties**, **vai Darba programma ir izstrādāta stratēģiskā partnerībā ar augstāk minētajām organizācijām, projekta iesniegums ir noraidāms.**

(13) Atbilstoši 8.2.3. SAM projektu iesniegumu vērtēšanas kritēriju piemērošanas metodikai, EK eksperti vērtēs projektu iesniegumu atbilstību šādiem kvalitātes kritērijiem:

* 3.1. kritērijs “**Projekta atbilstība**” (mērķis, konsekvence/iekšējā loģika, inovācija un papildinātība);
* 3.2. kritērijs “**Projekta izstrādes un īstenošanas kvalitāte**” (saskaņotība, struktūra, pārvaldība, kvalitātes un finanšu kontrole);
* 3.3. kritērijs “**Projekta grupas un sadarbības kārtības kvalitāte**” (ieviešanas kapacitāte, partnerība, sadarbības kārtība);
* 3.4. kritērijs “**Projekta ietekme un rezultātu izplatīšana**” (izmantošana, izplatīšana, ietekme, atvērta piekļuve, ilgtspēja).

(14) Projekta iesniedzējiem, kas 8.2.3. SAM projekta iesnieguma ietvaros īstenos pedagogu izglītības pārvaldības uzlabošanas pasākumus (attiecināms tikai tām augstākās izglītības institūcijām, kas īsteno studiju programmas studiju virzienā “Izglītība, pedagoģija un sports”) jānodrošina informācijas, kas vērsta uz pedagogu izglītības pārvaldības pilnveidi, nodalīšana no projekta iesniegumā pārējām plānotajām darbībām. Saskaņā ar atlases nolikuma 4.pielikumā “Projektu iesnieguma vērtēšanas kritēriju piemērošanas metodika” 3.1.kritērija, 3.2. kritērija, 3.3.kritērija un 3.4.kritērija skaidrojumam par atbilstības noteikšanu, EK eksperti atsevišķi vērtēs projekta iesnieguma un Darba programmas vispārējās sadaļas un tās sadaļas/informāciju, kas vērstas uz pedagogu izglītības pārvaldības pilnveidi.

1. Pārmaiņu aģents – persona, kas atbild par augstākās izglītības institūcijas izmaiņu plānošanu un ieviešanu. Pārmaiņas aģents var būt augstākās izglītības institūcijā nodarbinātais vadības vai akadēmiskais personāls, zinātnieks, komersanta pārstāvis, students vai ārvalstu eksperts. [↑](#footnote-ref-1)
2. E-risinājumi – informācijas sistēmas un programmatūra datu apkopošanai, digitalizācijai un monitoringam, lai paaugstinātu studiju efektivitāti un kvalitāti, sekmētu resursu koplietošanu, uzlabotu iekšējo pārvaldību, kā arī iekšējo un ārējo komunikāciju. [↑](#footnote-ref-2)
3. Starptautiskais salīdzinošais izvērtējums – ārējais izvērtējums, ko veic neatkarīgi ārvalstu eksperti, kas nepārstāv augstāko izglītības institūciju un kuru darbībā nav tādu apstākļu, kas varētu izraisīt interešu konfliktu. [↑](#footnote-ref-3)
4. *Institūcijas līmenī pārvaldība veido sistēmu, kuras ietvaros tiek vadīta institūcijas darbība, t.i., tā ir principu un nosacījumu kopums, atbilstoši kuram:*

   *‒ tiek noteikti un sasniegti institūcijas mērķi;*

   *‒ institūcijas veicamās darbības un finanšu riski tiek noteikti, novērtēti un pārraudzīti;*

   *‒ tiek vadīta rezultātu sasniegšana un izvērtēšana.*

   *Laba pārvaldība ir uz vienprātību orientēta pārvaldība, kur lēmumu pieņemšanas process nav autoritārs, bet gan atvērts un draudzīgs plašākai līdzdalībai. Laba pārvaldība sevī ietver tiesiskuma principu ievērošanu, cieņu pret likumu un cilvēktiesībām, tāpat tā ir efektīva un tiecas pakalpojumu kvalitāti uzlabot, ir atsaucīga ierosinājumiem, kā to labāk paveikt. Varas nesēji ir gatavi par saviem lēmumiem atskaitīties un lēmumu pieņemšanas process ir caurskatāms un labi saprotams. Apvienoto Nāciju Organizācija (ANO) noteikusi astoņas labu pārvaldību raksturojošās pazīmes, t.i.:*

   *1) atbildība;*

   *2) saskaņotība;*

   *3) orientēšanās uz vienprātību;*

   *4) efektivitāte;*

   *5) taisnīgums un iesaistīšanās;*

   *6) līdzdalība;*

   *7) atsaucība;*

   *8) tiesiskums;*

   *9) caurskatāmība/atklātība.*

   *Apvienoto Nāciju Organizācijas publicētais informatīvais materiāls “What is Good Governance?” http://www.unescap.org/sites/default/files/good-governance.pdf* [↑](#footnote-ref-4)